| *Campylobacter* |
| --- |
| *Campylobacter* sp. |
| Clasificación científica |
| 

|  |  |
| --- | --- |
| Dominio: | Bacteria |
| Filo: | Proteobacteria |
| Clase: | Epsilonproteobacteria |
| Orde: | Campylobacterales |
| Familia: | Campylobacteraceae |
| Xénero: | ***Campylobacter***Sebald and Véron 1963 |

 |
| Especies |
| *C. coli*
*C. concisus*
*C. curvus*
*C. fetus*
*C. gracilis*
*C. helveticus*
*C. hominis*
*C. hyointestinalis*
*C. insulaenigrae*
*C. jejuni*
*C. lanienae*
*C. lari*
*C. mucosalis*
*C. rectus*
*C. showae*
*C. sputorum*
*C. upsaliensis* |

***Campylobacter*** (que significa "bacteria retorta") é un xénero de bacterias gramnegativas, con forma espiral (espirilo) con aparencia de sacarrollas, e microaerófilas. Son móbiles, xa que teñen flaxelos unipolares ou bipolares e son oxidase positivas. A especie *Campylobacter jejuni* é hoxe recoñecida como unha das principais causas de enfermidades de orixe alimentaria bacterianas en moitos países desenvolvidos. Polo menos unha ducia de especies do xénero *Campylobacter* están implicadas en enfermidades humanas, e as máis comúns son *C. jejuni* e *C. coli*. *C. fetus* causa abortos espontáneos no gando vacún e ovino, e infeccións oportunistas en humanos.

Xenoma
------

Secuenciouse o xenoma de varias especies de *Campylobacter*, o que foi de axuda para comprender os seus mecanismos de patoxénese. O primeiro xenoma de *Campylobacter* en secuenciarse foi o de *C. jejuni*, en 2000.

As *Campylobacter* conteñen dous xenes para a flaxelina en tándem para a mobilidade, chamados *flaA* e *flaB*. Estes xenes sofren recombinación interxénica, o que contribúe á virulencia. Os mutantes que non son móbiles non poden atravesar os epitelios.

Sinaturas moleculares
---------------------

Utilizando a análise xenómica comparativa identificáronse 15 proteínas que só se encontran en membros do xénero *Campylobacter* e serven como marcadores moleculares para este xénero. Outras 18 proteínas están presentes en todas as especies menos en *Campylobacter fetus*, que é a ramificación máis antiga de *Campylobacter*. Tamén se identificou unha inserción conservada que está presente en todas as especies de *Campylobacter* agás *C. fetus*. Ademais, identificáronse 28 proteínas presentes só en *Campylobacter jejuni* e *Campylobacter coli*, o que indica que hai un estreito parentesco entre estas dúas especies. Identificáronse outras cinco proteínas que só se encontran en *C. jejuni* e serven como marcadores moleculares para a especie.

Patoxénese
----------

A campilobacteriose é unha infección por bacterias *Campylobacter*. As rutas comúns de transmisión son a fecal-oral, a inxestión de comida ou auga contaminada, e a inxestión de carne crúa. Produce unha diarrea inflamatoria, ás veces sanguenta, periodontite ou síndrome disentérica, con cambras, febre e dor. A infección é normalmente autolimitada, e en moitos casos o tratamento dos síntomas con administración de líquidos e electrólitos é suficiente nas infeccións en humanos. O uso de antibióticos é controvertido. Os síntomas normalmente duran de cinco a sete días.

### Causa

Os sitios onde causa dano nos tecidos son o xexuno, o íleo, e o colon. A maioría das cepas de *C jejuni* producen unha toxina chamada CDT (*cytolethal distending toxin*) que dificulta que as células se dividan e activen o sistema inmunitario. Isto axuda a que a bactria eluda a acción do sistema inmunitario e sobreviva durante un tempo limitado nas células. Anteriormente pensábase que tamén producía unha enterotoxina similar á do cólera, pero hoxe non parece que sexa así. O organismo produce unha enterite difusa, sanguenta, edematosa e exudativa. Aínda que a infección en casos raros se considerou unha causa de síndrome urémica hemolítica e de púrpura trmbocitopénica trombótica, o certo é que non existe ningún informe claro desta asociación. Nalgúns casos, unha infección por *Campylobacter* pode ser a causa subxacente da síndrome de Guillain–Barré. A perforación gastrointestinal é unha complicación rara da infección no íleo por esta bacteria.

Notas
-----

1. 1 2  Ryan KJ; Ray CG (editors) (2004). *Sherris Medical Microbiology* (4th ed.). McGraw Hill. pp. 378–80. ISBN 0-8385-8529-9.
2. ↑  Moore JE; et al. (2005). "*Campylobacter*". *Vet Res* **36** (3): 351–82. PMID 15845230. doi:10.1051/vetres:2005012.
3. ↑  Sauerwein R, Bisseling J, Horrevorts A (1993). "Septic abortion associated with Campylobacter fetus subspecies fetus infection: case report and review of the literature". *Infection* **21** (5): 331–3. PMID 8300253. doi:10.1007/BF01712458.
4. ↑  Fouts DE; et al. (2005). "Major Structural Differences and Novel Potential Virulence Mechanisms from the Genomes of Multiple Campylobacter Species". *PLoS Biol* **3** (1): e15. PMC 539331. PMID 15660156. doi:10.1371/journal.pbio.0030015.
5. ↑  Parkhill; Wren, BW; Mungall, K; Ketley, JM; Churcher, C; Basham, D; Chillingworth, T; Davies, RM; Feltwell, T; et al. (2000). "The genome sequence of the food-borne pathogen *Campylobacter jejuni* reveals hypervariable sequences". *Nature* **403** (6770): 665–668. PMID 10688204. doi:10.1038/35001088.
6. ↑  Grant C, Konkel M, Cieplak W, Tompkins L (1993). "Role of flagella in adherence, internalization, and translocation of Campylobacter jejuni in nonpolarized and polarized epithelial cell cultures". *Infect Immun* **61** (5): 1764–71. PMC 280763. PMID 8478066.
7. ↑  Gupta, R. S. (2006). Molecular signatures (unique proteins and conserved indels) that are specific for the epsilon proteobacteria. BMC Genomics. 7:167.
8. ↑  "cdc.gov". Arquivado dende o orixinal o 21 de novembro de 2006. Consultado o 15 de xaneiro de 2013.
9. ↑  Humphrey, Tom; O'Brien, S; Madsen, M; et al. (2007). "Campylobacters as zoonotic pathogens: A food production perspective <internet>". *International Journal of Food Microbiology* **117** (3): 237–57. PMID 17368847. doi:10.1016/j.ijfoodmicro.2007.01.006. Arquivado dende o orixinal o 24 de agosto de 2009. Consultado o 15 de xaneiro de 2013.
10. ↑  Jassim SS, Malik A, Aldridge A (2011). "Small bowel perforation: An unusual cause". *Grand Rounds* **11**: 17–19. doi:10.1102/1470-5206.2011.0006.

Véxase tamén
------------

### Outros artigos

* Capnófilo

### Ligazóns externas

* Campylobacterxenomas e información relacionada en PATRICArquivado 14 de xullo de 2010 en Wayback Machine. un Centro de Recursos Bioinformáticos da NIAID
* *Campylobacter* información da CDC

|  |  |
| --- | --- |
| Control de autoridades | 
* Wd: Q131488
* BNCF: 5368
* BNF: 12492118t
* EBID: ID
* GND: 4147231-7
* JSTOR: campylobacter-infections
* LCCN: sh85019265
* MAG: 2779910956
* NKC: ph116967

 |

|  |  |
| --- | --- |
| Identificadores taxonómicos | 
* EOL: 83126
* EPPO: 1CMPBG
* GBIF: 3223336
* IRMNG: 1009987
* ITIS: 956897
* NCBI: 194
* WoRMS: 570218

 |

|  |  |
| --- | --- |
| Identificadores | 
* MeSH: D002167
* MeSH: B03.440.180

 |